b'\n_START_ARTICLE_\nTelefonas\n_START_PARAGRAPH_\nTelefonas (gr. tele\xc2\xa0\xe2\x80\x93 toli + ph\xc5\x8dne\xc2\xa0\xe2\x80\x93 balsas)\xc2\xa0\xe2\x80\x93 telekomunikacijos \xc4\xafrenginys, elektriniais signalais perduodantis bals\xc4\x85. Paprastai telefono i\xc5\xa1radimas priskiriamas Aleksandrui Grechemui Belui (Alexander Graham Bell), kuris 1876\xc2\xa0m. pirmasis sukonstravo \xc4\xaftais\xc4\x85 Bostone, ta\xc4\x8diau n\xc4\x97ra vieningai sutariama, ar tai tikroji \xc4\xafrenginio istorija.\n_START_SECTION_\nIstorija\n_START_PARAGRAPH_\nTelefonas nebuvo i\xc5\xa1rastas vieno \xc5\xbemogaus, tai buvo daugyb\xc4\x97s \xc5\xbemoni\xc5\xb3 atlikt\xc5\xb3 nepriklausom\xc5\xb3 bei susijusi\xc5\xb3 i\xc5\xa1radim\xc5\xb3 bendras rezultatas._NEWLINE_1849\xc2\xa0m. ital\xc5\xb3 i\xc5\xa1rad\xc4\x97jas Antonijus Meu\xc4\x8dis (Antonio Meucci) Havanoje pademonstravo \xc4\xafrengin\xc4\xaf, v\xc4\x97liau pavadint\xc4\x85 telefonu, ta\xc4\x8diau diskutuojama, ar tai buvo elektrinis telefonas. 1854\xc2\xa0m. pranc\xc5\xabzas \xc5\xa0arlis Bursolas (Charles Bourseul) i\xc5\xa1spausdino telefono si\xc5\xb3stuvo ir imtuvo apra\xc5\xa1ym\xc4\x85, bet nesukonstravo veikian\xc4\x8dio prietaiso. 1854\xc2\xa0m. Antonijus Meu\xc4\x8dis Niujorke pademonstravo elektrin\xc4\xaf telefon\xc4\x85. 1860\xc2\xa0m. \xc4\xaf telefon\xc4\x85 pana\xc5\xa1\xc5\xb3 \xc4\xafrengin\xc4\xaf suk\xc5\xabr\xc4\x97 vokietis Johanas Filipas Raisas (Johann Philipp Reis), bet \xc5\xa1is prietaisas gal\xc4\x97jo perduoti tik muzikines melodijas, 1861\xc2\xa0m. jis jau demonstravo \xc4\xafrengin\xc4\xaf, elektra perdavus\xc4\xaf bals\xc4\x85 340 p\xc4\x97d\xc5\xb3 atstumu. 1875\xc2\xa0m. bir\xc5\xbeelio 2 d. Aleksandras Belas pirm\xc4\x85 kart\xc4\x85 telefonu perduoda bals\xc4\x85, o liepos 1 d. pirm\xc4\x85kart panaudoja telefon\xc4\x85, sugebant\xc4\xaf perduoti bals\xc4\x85 \xc4\xaf abi puses._NEWLINE_1877\xc2\xa0m. pirmoji telefono linija nutiesta Berlyne. 1882\xc2\xa0m. Belo kompanija \xc4\xafreng\xc4\x97 telefono tinkl\xc4\x85 Var\xc5\xa1uvoje su 105 abonento linijomis bei Rygoje 54 telefono abonentams. T\xc5\xb3 pa\xc4\x8di\xc5\xb3 met\xc5\xb3 pabaigoje nutiesta pirmoji privati telefono linija Rietave. 1888\xc2\xa0m. spalio 22 d. Klaip\xc4\x97doje (tuo metu Pr\xc5\xabsija), prad\xc4\x97jo veikti telefono stotis, sujungusi 23 abonento linijas. 1896\xc2\xa0m. kovo m\xc4\x97n. telefono stotis prad\xc4\x97jo veikti Vilniuje, 1904\xc2\xa0m.\xc2\xa0\xe2\x80\x93 Kaune._NEWLINE_1927\xc2\xa0m. s\xc4\x97kmingai pademonstruotas pirmasis transatlantinis skambutis. 1946\xc2\xa0m. atliktas pirmasis komercinis skambutis mobiliuoju telefonu. 1958\xc2\xa0m. prad\xc4\x97ti naudoti pirmieji modemai tiesioginiam susijungimui naudojant telefonines linijas.\n_START_SECTION_\nAnglinis mikrofonas\n_START_PARAGRAPH_\nPirm\xc5\xb3j\xc5\xb3 telefono aparat\xc5\xb3 mikrofonas buvo membran\xc4\x85 turinti anglies milteliais u\xc5\xbelydyta d\xc4\x97\xc5\xbeut\xc4\x97. Garsas (\xc5\xbemogaus balsas) virpindavo milteli\xc5\xb3 daleles, ir mikrofono laidumas keit\xc4\x97si priimamo garso da\xc5\xbeniu. Nuosekliai sujungus tok\xc4\xaf mikrofon\xc4\x85, baterij\xc4\x85 ir telefono ausin\xc4\x99, \xc5\xa1iuo trij\xc5\xb3 dali\xc5\xb3 prietaisu jau galima perduoti gars\xc4\x85 per atstum\xc4\x85. Nuosekliai sujungus ausin\xc4\x99, anglin\xc4\xaf mikrofon\xc4\x85, baterij\xc4\x85, kit\xc4\x85 ausin\xc4\x99 ir dar vien\xc4\x85 anglin\xc4\xaf mikrofon\xc4\x85, gauname u\xc5\xbebaigt\xc4\x85 du aparatus turint\xc4\xaf telefono tinkl\xc4\x85 (tik be skambu\xc4\x8di\xc5\xb3).'